કાજોલ અહીં અતિ ઉત્સાહી અને ખુશમિજાજ યુવતી અને પછી એવી જ માતાનું પાત્ર ભજવે છે. તેનું પાત્ર થોડું, સાવ થોડું શાંત-કન્ટ્રોલ્ડ રખાયું હોત તો સારું લાગત. અહીં તે બધું વધુપડતું કરતી હોય એવું લાગે છે. એકલી માતાએ દીકરાને પોતાનું બધું જ જતું કરીને ઉછેર્યો હોય અને તે મોટો થઈને તેને સમજી ન શકે, તેના પર ગુસ્સે થાય; દીકરો પણ માતાની લાગણીના અતિરેકમાં ગૂંગળાય, તેને સામેથી સ્પેસ આપે. કહે કે તારી જિંદગી માત્ર હું જ નથી, તું પણ છો; તું પોતાની જાતને ખોજ. આ તમામ આઇડિયા અને વાતો ઇફેક્ટિવ છે, પણ એટલી ઇફેક્ટિવ રીતે પ્રદીપ સરકાર દર્શાવી નથી શક્યા. એમાંય ઈલાની આત્મખોજની સફરે જવાવાળી વાત, એ દૃશ્યો તદ્દન નકલી લાગે છે.